বার্সেলোনায় তাঁর কোচিংয়েই উত্থান লিওনেল মেসির। ভবিষ্যতে ম্যাঞ্চেস্টার সিটির জার্সিতে পেপ গুয়ার্দিওলার কোচিংয়ে কি আবার দেখা যেতে পারে আর্জেন্তিনা অধিনায়ককে?
মঙ্গলবার তাঁর প্রিয় ক্যাম্প ন্যু’তে সাংবাদিক বৈঠকে সেই জল্পনাই যেন উস্কে দিলেন পেপ। তিনি বলেছেন, ‘‘মেসির ক্ষেত্রে আমি মনেপ্রাণে চাইব যেন বার্সেলোনাতেই ও ফুটবলজীবন শেষ করে।’’ তার পরেই গুয়ার্দিওলার মন্তব্য, ‘‘কিন্তু মেসি যদি অন্য কোথাও যাওয়ার কথা ভাবে অথবা মনে করে ওর ছেলেরাও ইংরেজিতে কথা বলা শিখুক, তখন অনেক কিছু ঘটতে পারে। বিশ্বের সাত-আটটা ক্লাব যে ওকে সই করানোর জন্য বসেই রয়েছে, সকলেই জানে।’’ 
দু’বছর আগে বায়ার্ন মিউনিখের ম্যানেজার থাকার সময় চ্যাম্পিয়ন্স লিগের ম্যাচে মেসির কাছে বিধ্বস্ত হয়েছিলেন পেপ। আজ, বুধবার ফের আরও একটা চ্যাম্পিয়ন্স লিগের ম্যাচ। ক্যাম্প ন্যু’তে প্রতিপক্ষ সেই বার্সেলোনা এবং মেসি। কিন্তু ম্যাচের চব্বিশ ঘণ্টা আগে ম্যাঞ্চেস্টার সিটি ম্যানেজার বলছেন, ‘‘আমি খুশি মেসি ফিট হয়ে ওঠায়। ও সেরা। সামান্য সুযোগ পেলেও গোল করে দেওয়ার ক্ষমতা রাখে।’’